b'\n_START_ARTICLE_\nJeesus-seminaari\n_START_PARAGRAPH_\nJeesus-seminaari on noin parin sadan akateemisen Uuden testamentin eksegetiikan asiantuntijan tutkijaryhm\xc3\xa4, joka perustettiin 1985. Seminaarin tarkoituksena on ollut m\xc3\xa4\xc3\xa4ritell\xc3\xa4, mit\xc3\xa4 Jeesus on historiallisena henkil\xc3\xb6n\xc3\xa4 saattanut opettaa tai tehd\xc3\xa4. Seminaarin perusti Robert W. Funk, ja se toimii Westar-instituutin suojeluksessa. Vaikka Jeesus-seminaari edustaa vain raamatuntutkijoiden v\xc3\xa4hemmist\xc3\xb6n kantaa, se on saanut huomattavaa julkisuutta sensaatiohakuisten ja perinteisest\xc3\xa4 Jeesus-kuvasta poikkeavien p\xc3\xa4\xc3\xa4telmiens\xc3\xa4 takia.\n_START_SECTION_\nMenetelm\xc3\xa4\n_START_PARAGRAPH_\nSeminaariin osallistuvat tutkijat pyrkiv\xc3\xa4t rekonstruoimaan kuvan Jeesuksen el\xc3\xa4m\xc3\xa4st\xc3\xa4. He yritt\xc3\xa4v\xc3\xa4t kysy\xc3\xa4, kuka h\xc3\xa4n oli, mit\xc3\xa4 h\xc3\xa4n teki, mit\xc3\xa4 h\xc3\xa4n sanoi ja mit\xc3\xa4 h\xc3\xa4nen opetuksensa tarkoittivat k\xc3\xa4ytt\xc3\xa4en kaikkea saatavilla olevaa todistusaineistoa ja menetelmi\xc3\xa4. Rekonstruktio perustuu sosiaaliantropologiaan, historiantutkimukseen ja tekstianalyysiin. Tutkijat ovat k\xc3\xa4ytt\xc3\xa4neet kulttuurienv\xc3\xa4lisi\xc3\xa4 antropologisia tutkimuksia Jeesuksen yleisen taustan m\xc3\xa4\xc3\xa4rittelyyn, m\xc3\xa4\xc3\xa4ritelleet ensimm\xc3\xa4isen vuosisadan Juudean historiallisen ja yhteiskunnallisen tilanteen sek\xc3\xa4 k\xc3\xa4ytt\xc3\xa4neet tekstianalyysi\xc3\xa4 (yhdess\xc3\xa4 antropologian ja historiantutkimuksen kanssa) itse Jeesuksen henkil\xc3\xb6n tutkimiseen. He ovat k\xc3\xa4ytt\xc3\xa4neet ensisijaisia l\xc3\xa4hteit\xc3\xa4 (alkutekstit ja arkeologinen todistusaineisto) ja toissijaista todistusaineistoa (antropologinen ja historiallinen materiaali)._NEWLINE_Todistusaineiston seulomisessa on k\xc3\xa4ytetty erilaisia kriteereit\xc3\xa4: Jeesuksen nimiin laitettuja sanoja on pidetty muun muassa sit\xc3\xa4 aidompina, mit\xc3\xa4 useammassa l\xc3\xa4hteess\xc3\xa4 ne esiintyv\xc3\xa4t, mit\xc3\xa4 enemm\xc3\xa4n ne poikkeavat aikakauden muusta opetuksesta ja mit\xc3\xa4 enemm\xc3\xa4n ne vaikuttavat olevan alun perin per\xc3\xa4isin suullisesta (enemm\xc3\xa4n kuin kirjallisesta) l\xc3\xa4hteest\xc3\xa4. Seminaarin voi n\xc3\xa4hd\xc3\xa4 omaksuneen raamatullisen minimalismin periaatteen eli ajattelutavan, jonka mukaan kirjoitettu teksti on ep\xc3\xa4ilyksenalaista, ellei sit\xc3\xa4 osoiteta todeksi my\xc3\xb6s muilla l\xc3\xa4hteill\xc3\xa4.\n_START_SECTION_\nKritiikki\n_START_PARAGRAPH_\nUseat konservatiiviset eli perinteit\xc3\xa4 s\xc3\xa4ilytt\xc3\xa4v\xc3\xa4t raamattuoppineet erityisesti evankelisen kristillisyyden piiriss\xc3\xa4 ovat kyseenalaistaneet seminaarin menetelm\xc3\xa4t, oletukset, pyrkimykset ja johtop\xc3\xa4\xc3\xa4t\xc3\xb6kset._NEWLINE_Dale Allison Pittsburghin teologisesta seminaarista kirjoitti vuonna 1999 julkaistussa teoksessaan Jesus of Nazareth: Millenarian Prophet ongelmista, jotka liittyiv\xc3\xa4t h\xc3\xa4nen mukaansa erityisesti Funkin, Crossanin ja Borgin ty\xc3\xb6h\xc3\xb6n. H\xc3\xa4n v\xc3\xa4itti, ett\xc3\xa4 heid\xc3\xa4n n\xc3\xa4kemyksens\xc3\xa4 perustuvat ainakin osittain heid\xc3\xa4n henkil\xc3\xb6kohtaisten poliittisten tavoitteidensa ja teologisen asemansa luomiin ennakko-asenteisiin. H\xc3\xa4n osoitti my\xc3\xb6s heid\xc3\xa4n oletuksissaan ja menetelmiss\xc3\xa4\xc3\xa4n olevia rajoituksia. Allison kirjoitti, ett\xc3\xa4 seminaarin johtop\xc3\xa4\xc3\xa4t\xc3\xb6ksist\xc3\xa4 huolimatta Jeesus oli ollut ennen kaikkea profeetallinen henkil\xc3\xb6, joka oli keskittynyt maallisen ajan lopun saarnaamiseen._NEWLINE_Luke Timothy Johnson Emory Universityst\xc3\xa4 kirjoitti vuonna 1996 julkaistussa teoksessaan The Real Jesus seminaarin ty\xc3\xb6t\xc3\xa4 koskevista huolenaiheistaan. H\xc3\xa4n kritisoi seminaarin k\xc3\xa4ytt\xc3\xa4mi\xc3\xa4 tekniikoita sanoen niiden olevan rajoittuneempia historiallisten rekonstruktioiden muodostamisessa kuin seminaarin j\xc3\xa4senet itse uskoivat. Johnson v\xc3\xa4itti, ett\xc3\xa4 vaikka monet seminaarin j\xc3\xa4senet ovat tunnustettuja tutkijoita, osa on suhteellisen tuntemattomia. H\xc3\xa4n kritisoi seminaaria my\xc3\xb6s pyrkimyksist\xc3\xa4 her\xc3\xa4tt\xc3\xa4\xc3\xa4 median huomio. Seminaari esiintyi muun muassa ABC Newsin ohjelmassa "The Search for Jesus" vuonna 2000._NEWLINE_Muita tutkijoita, jotka ovat ilmaisseet huolensa seminaarin ty\xc3\xb6skentelytavoista, ovat olleet Richard Hays ("The Corrected Jesus" julkaisussa  First Things 43, toukokuu 1994), Ben Witherington (The Jesus Quest: The Third Search for the Jew of Nazareth), N. T. Wright (Jesus and the Victory of God), William Lane Craig (Will the Real Jesus Please Stand Up?: A Debate Between William Lane Craig and John Dominic Crossan) ja Craig Blomberg, Darrell Bock ja Edwin Yamauchi (Jesus Under Fire: Modern Scholarship Reinvents the Historical Jesus)._NEWLINE_Jeesus-seminaarin j\xc3\xa4senet ovat vastanneet kritiikkiin useissa teoksissa ja keskusteluissa puolustaen sek\xc3\xa4 menetelmi\xc3\xa4\xc3\xa4n ett\xc3\xa4 johtop\xc3\xa4\xc3\xa4t\xc3\xb6ksi\xc3\xa4\xc3\xa4n. Vastineisiin lukeutuvat Robert J. Millerin The Jesus Seminar and Its Critics; The Apocalyptic Jesus: A Debate, keskustelu Allisonin, Borgin, Crossanin ja muiden v\xc3\xa4lill\xc3\xa4; The Jesus Controversy: Perspectives in Conflict, keskustelu Crossanin, Johnsonin ja muiden v\xc3\xa4lill\xc3\xa4; sek\xc3\xa4 Borgin ja Wrightin The Meaning of Jesus: Two Visions.'